CELEX: 32017R1393
Language: da
Date: 2017-05-24 00:00:00
Title: Kommissionens delegerede forordning (EU) 2017/1393 af 24. maj 2017 om ændring af delegeret forordning (EU) nr. 1395/2014 om fastsættelse af en udsmidsplan for visse fiskerier efter små pelagiske arter og fiskeri til industriformål i Nordsøen

28.7.2017   
            
            
               DA
            
            
               Den Europæiske Unions Tidende
            
            
               L 197/1
            
         KOMMISSIONENS DELEGEREDE FORORDNING (EU) 2017/1393
   af 24. maj 2017
   om ændring af delegeret forordning (EU) nr. 1395/2014 om fastsættelse af en udsmidsplan for visse fiskerier efter små pelagiske arter og fiskeri til industriformål i Nordsøen
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6, og artikel 18, stk. 1 og 3, og
   ud fra følgende betragtninger:
   
               (1)
            
            
               Målet med forordning (EU) nr. 1380/2013 er gradvis at eliminere udsmid i EU-fiskeriet, ved at der indføres en landingsforpligtelse for fangster af arter, der er omfattet af fangstbegrænsninger.
            
         
               (2)
            
            
               Ved Kommissionens delegerede forordning (EU) nr. 1395/2014 (2) blev der fastsat en udsmidsplan med henblik på at gennemføre landingsforpligtelsen i visse fiskerier efter små pelagiske arter og fiskeri til industriformål i Nordsøen.
            
         
               (3)
            
            
               I henhold til artikel 15, stk. 6, i forordning (EU) nr. 1380/2013 sammenholdt med artikel 15, stk. 5, litra a), i samme forordning kan udsmidsplaner omfatte tekniske foranstaltninger, der har til formål at mindske eller så vidt muligt eliminere uønskede fangster.
            
         
               (4)
            
            
               Belgien, Danmark, Tyskland, Frankrig, Nederlandene, Sverige og Det Forenede Kongerige har en direkte interesse i spørgsmål vedrørende fiskeriforvaltning i Nordsøen. Efter høring af Det Rådgivende Råd for Nordsøen og Det Rådgivende Råd for Pelagiske Bestande forelagde disse medlemsstater den 7. februar 2017 en fælles henstilling om en teknisk foranstaltning.
            
         
               (5)
            
            
               I den fælles henstilling foreslås det navnlig, at delegeret forordning (EU) nr. 1395/2014 ændres til at omfatte en undtagelse fra artikel 21, stk. 3, i Rådets forordning (EF) nr. 850/98 (3), der forbyder anvendelsen af bestemte fiskeredskaber i et område langs den danske Nordsøkyst.
            
         
               (6)
            
            
               Det forbud, der er fastsat ved artikel 21, stk. 3, i forordning (EF) nr. 850/98, blev indført for at beskytte sild, der fanges utilsigtet i forbindelse med fiskeriet efter brisling.
            
         
               (7)
            
            
               Ifølge høringer gennemført af de interesserede medlemsstater er andelen af sild i stikprøver, der er taget i det relevante område, i øjeblikket lavere end andelen af sild i stikprøver, der er taget uden for dette område. Disse høringer viste, at det forbud, der er fastsat ved artikel 21, stk. 3, i forordning (EF) nr. 850/98, i øjeblikket forhindrer den fleksibilitet, der gør det muligt for fartøjer at fiske på steder, hvor de kan mindske uønskede bifangster mest muligt.
            
         
               (8)
            
            
               Videnskabelige bidrag blev indhentet fra relevante videnskabelige organer og gennemgået af Det Internationale Havundersøgelsesråd (ICES). Den 28. februar 2017 var der møde i Ekspertgruppen for Fiskeri og Akvakultur, hvor de pågældende foranstaltninger blev drøftet.
            
         
               (9)
            
            
               ICES oplyser (4), at vægtandelen af sild, der blev fanget i et forsøgsfiskeri efter brisling, var højere uden for end i brislingekassen, men at der ikke blev målt nogen forskel i antal. På dette grundlag kan fiskeri inden for brislingekassen forventes at mindske uønskede fangster af sild (efter vægt) sammenholdt med fiskeri uden for; ICES oplyser, at det er usandsynligt, at en ophævelse af brislingekassen vil påvirke silde- eller brislingebestanden. ICES mener ikke, at der er yderligere behov for at gennemgå brislingekassen, idet andre forvaltningsforanstaltninger er tilstrækkelige til at kontrollere bifangsten af sild.
            
         
               (10)
            
            
               De foranstaltninger, der foreslås i den fælles henstilling, er i overensstemmelse med artikel 18, stk. 3, i forordning (EU) nr. 1380/2013 og kan inkluderes i delegeret forordning (EU) nr. 1395/2014.
            
         
               (11)
            
            
               Delegeret forordning (EU) nr. 1395/2014 bør derfor ændres.
            
         
               (12)
            
            
               Idet foranstaltningerne i denne forordning indvirker direkte på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen —
            
         VEDTAGET DENNE FORORDNING:
   Artikel 1
   I delegeret forordning (EU) nr. 1395/2014 indsættes som artikel 4a:
   
      »Artikel 4a
      Tekniske foranstaltninger for fiskeriet efter brisling i et område langs den danske Nordsøkyst
      Uanset artikel 21, stk. 3, i forordning (EF) nr. 850/98 er fiskeriet efter brisling tilladt i det område langs den danske Nordsøkyst, der er fastsat i samme artikels stk. 1, litra c), med følgende fiskeredskaber:
      
                  a)
               
               
                  trukne redskaber med en maskestørrelse på mindre end 32 mm
               
            
                  b)
               
               
                  snurpenot eller
               
            
                  c)
               
               
                  hildingsgarn, indfiltringsnet, toggergarn og drivgarn med en maskestørrelse på mindre end 30 mm.«
               
            
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Denne forordning er bindende i alle enkeltheder og gælder umiddelbart i hver medlemsstat.
   
      Udfærdiget i Bruxelles, den 24. maj 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 28.12.2013, s. 22.
   
      (2)  Kommissionens delegerede forordning (EU) nr. 1395/2014 af 20. oktober 2014 om fastsættelse af en udsmidsplan for visse fiskerier efter små pelagiske arter og fiskeri til industriformål i Nordsøen (EUT L 370 af 30.12.2014, s. 35).
   
      (3)  Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (EFT L 125 af 27.4.1998, s. 1).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869.